PMIndiaData/PMIndiaSum huggingface dataset:
தேசிய அளவில் தீர்மானிக்கப்பட்ட இந்தியாவின் தற்போதைய பங்களிப்பு செயல்திட்டத்தை பருவநிலை மாற்றம் குறித்த ஐநா கட்டமைப்பு மாநாட்டிற்கு தெரிவிக்க மத்திய அமைச்சரவை ஒப்புதல் அளித்துள்ளது

தேசிய அளவில் தீர்மானிக்கப்பட்ட இந்தியாவின் தற்போதைய பங்களிப்பு செயல்திட்டத்தை பருவநிலை மாற்றம் குறித்த ஐநா கட்டமைப்பு மாநாட்டிற்கு தெரிவிக்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. பாரீஸ் ஒப்பந்தத்தில் ஏற்கப்பட்டது போல், பருவநிலை மாற்றத்தின் அச்சுறுத்தலுக்கு உலகளாவிய நடவடிக்கையை வலுப்படுத்துவதை நோக்கிய இந்தியாவின் பங்களிப்பை விரிவுபடுத்துமாறு தேசிய அளவில் தீர்மானிக்கப்பட்ட தற்போதைய பங்களிப்பு செயல்திட்டம் கோரியுள்ளது. இத்தகைய நடவடிக்கை வளர்ச்சிப்பாதைகளில் கரியமிலவாயு வெளியேற்றங்களை குறைக்க இந்தியாவுக்கு உதவும். இது நாட்டின் நலன்களை பாதுகாப்பதோடு, அதன் எதிர்கால வளர்ச்சித்தேவைகளுக்கும் பாதுகாப்பாக இருக்கும். மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1847812
நவி மும்பை சர்வதேச விமான நிலைய அடிக்கல் நாட்டு விழாவில் பிரதமர் பங்கேற்றார்.

நவி மும்பை சர்வதேச விமான நிலைய அடிக்கல் நாட்டு விழாவில் இன்று பிரதமர் திரு நரேந்திரமோடி கலந்து கொண்டார். நவி மும்பையில் நடைபெற்ற நிகழ்ச்சியில், ஜவஹர்லால் நேரு துறைமுகப் பொறுப்புக் கழகத்தின் நான்காவது சரக்குப் பெட்டக முனையத்தையும் அவர் நாட்டுக்கு அர்ப்பணித்தார். இந்த விழாவில் கூடியிருந்தோரிடையே உரையாற்றிய பிரதமர், மாவீரன் சிவாஜி மகராஜ் ஜெயந்திக்கு ஒருநாள் முன்னதாக, தாம் மகாராஷ்டிர மாநிலம் வந்திருப்பதை சுட்டிக்காட்டினார். நமது காலத்தில் உலகமயம் எதார்த்தமாகியுள்ளது என்றும், உலகமயம் காரணமாக, ஏற்பட்டுள்ள வேகத்தைப் பராமரிக்க உயர்தரமான அடிப்படைக் கட்டமைப்பு நமக்குத் தேவைப்படுகிறது என்றும் பிரதமர் கூறினார். சாகர்மாலா திட்டம் துறைமுகங்களின் மேம்பாட்டுக்கு உதவி செய்வது மட்டுமின்றி, துறைமுகம் சார்ந்த மேம்பாட்டுக்கும் உதவி செய்கிறது என்று அவர் கூறினார். நீர்வழிப் போக்குவரத்தை மேம்படுத்துவதற்கான முயற்சிகளில் மத்தியஅரசு தம்மை அர்ப்பணித்துக் கொண்டுள்ளது என்றும் பிரதமர் குறிப்பிட்டார். நவி மும்பை விமான நிலையத் திட்டம் பல ஆண்டுகள் நிலுவையில் இருந்துள்ளது என்று பிரதமர் தெரிவித்தார். காலதாமதமாகும் திட்டங்கள், பல பிரச்சனைகளுக்குக் காரணமாகின்றன என்றும், பிரகதி எனும் முன்முயற்சி நடவடிக்கைகளால், இத்தகைய திட்டங்களைப் பூர்த்திசெய்ய முன்னுரிமை அளிக்கப்படுகிறது என்றும் அவர் கூறினார். இந்தியாவில் விமானப் போக்குவரத்துத் துறை அதிவேகமாக வளர்ந்து வருகிறது என்றும், விமானத்தில் பயணம் செய்வோரின் எண்ணிக்கை, வேகமாக அதிகரித்துவருகிறது என்றும் அவர் தெரிவித்தார். இதன் காரணமாக, தரமான அடிப்படைக் கட்டமைப்பு வசதி, விமானப் போக்குவரத்துத் துறையில் முதன்மை முக்கியத்துவம் பெறுகிறது என்றும் அவர் குறிப்பிட்டார். இந்தத் துறையில் மாற்றத்தை ஏற்படுத்த மத்திய அரசு விமானப் போக்குவரத்துக் கொள்கையைக் கொண்டுவந்துள்ளது என்று பிரதமர் தெரிவித்தார். வலுவான விமானப் போக்குவரத்துத்துறை அதிக அளவிலான பொருளாதார வாய்ப்புகளையும் வழங்குவதாக அவர் கூறினார். மிகச் சிறந்த பயணத் தொடர்புகள் இந்தியாவுக்குச் சுற்றுலாப் பயணிகளின் வருகையை அதிகரிக்க வழிவகுக்கும் என்று அவர் கூறினார். ——
குருத்தணு ஆராய்ச்சி நிறுவனத்தை பிரதமர் பார்வையிட்டார்

தேசிய உயிரியல் அறிவியல் மையத்தில் உள்ள குருத்தணு ஆராய்ச்சி நிறுவனத்தை பிரதமர் திரு. நரேந்திர மோடி பார்வையிட்டார். பெங்களூரில் உள்ள இந்த நிறுவனத்தை பார்வையிட்ட பிரதமர் அங்குள்ள விஞ்ஞானிகளுடன் உரையாடினார். குருத்தணு ஆய்வகத்தில் உள்ள விஞ்ஞானிகள் அங்கு நடைபெற்று வரும் ஆராய்சிகள் குறித்து பிரதமருக்கு எடுத்துரைத்தனர். அதன் பிறகு அங்குள்ள இளம் விஞ்ஞானிகளுடன் பிரதமர் அரை மணி நேரம் கலந்துரையாடினார். இந்திய பாரம்பரிய மருத்துவத்திலான ஆராய்ச்சிகள், மரபணு வங்கி மூலம் வனவிலங்கு பாதுகாப்பு இந்தியாவில் உற்பத்திசெய்வோம் போன்ற பல துறைகள் குறித்து அவர்கள் உரையாடினர். பள்ளி மாணவர்களை சந்தித்து உரையாடுமாறு பிரதமர் விஞ்ஞானிகளை வலியுறுத்தினார். இதன் மூலம் பள்ளி குழந்தைகளை இந்த துறையில் ஊக்குவிக்குமாறு கேட்டுக்கொண்டார். மத்திய அமைச்சர்கள் சதானந்த கெளடா மற்றும் ஆனந்த் குமார் ஆகியோர் இந்த நிகழ்ச்சியில் உடன் இருந்தனர்.
ஆந்திரப்பிரதேச முதலமைச்சர் பிரதமரை சந்தித்தார்

பிரதமர் திரு நரேந்திர மோடியை, ஆந்திரப்பிரதேச முதலமைச்சர் திரு ஒய்.எஸ்.ஜெகன்மோகன் ரெட்டி சந்தித்துப் பேசினார். இது குறித்து பிரதமர் அலுவலகம் இன்று வெளியிட்டுள்ள ட்விட்டர் பதிவில்; “ஆந்திரப்பிரதேச முதலமைச்சர் திரு ஒய்.எஸ். ஜெகன், பிரதமரை இன்று சந்தித்துப் பேசினார்” என்று குறிப்பிடப்பட்டுள்ளது. ——
மக்களவையில் குடியரசுத் தலைவர் உரைக்கு நன்றி தெரிவிக்கும் தீர்மானத்தின் மீது நடந்த விவாதத்திற்கு பிரதமரின் பதில் உரை

நாடாளுமன்றத்தில் குடியரசுத் தலைவர் ஆற்றிய உரைக்கு நன்றி தெரிவிக்கும் தீர்மானத்தின் மீது நடந்த விவாதத்திற்கு பிரதமர் திரு நரேந்திர மோடி இன்று (07-02-2022) மக்களவையில் பதிலளித்தார். தமது உரையை தொடங்குவதற்கு முன் பிரதமர் லதா மங்கேஷ்கருக்கு மரியாதை செலுத்தினார். “எனது உரையை தொடங்குவதற்கு முன்பு லதா தீதிக்கு நான் மரியாதை செலுத்த விரும்புகிறேன். அவரது இசை மூலம் நமது நாட்டை அவர் ஒருகிணைத்தார்” என்று அவர் கூறினார். தற்போதைய நிலவரத்திற்கு ஏற்ப புதிய தீர்மானங்களையும், நாட்டின் கட்டமைப்பு குறித்த இலக்கை மறு அர்ப்பணிப்பு செய்ய வேண்டியதன் முக்கியத்துவத்தையும் பிரதமர் வலியுறுத்தினார். வரும் ஆண்டுகளில் இந்தியா எவ்வாறு உலகிற்கு தலைமை வகிக்கப்போகிறது என்பது பற்றி சிந்திப்பதற்கான சரியான நேரம் விடுதலையின் அமிர்தப் பெருவிழா என்று அவர் கூறினார். இந்தியா இந்த வாய்ப்பை இழந்து விடக்கூடாத திருப்புமுனை இது என்று அவர் தெரிவித்தார். ஏழைகள் மற்றும் ஒடுக்கப்பட்ட பிரிவினருக்கு புதிய வசதிகள் அளித்து அவர்களது அந்தஸ்தில் மாற்றம் ஏற்படுத்தியிருப்பதாக பிரதமர் கூறினார். “முன்பு சமையல் எரிவாயு இணைப்பு வைத்திருப்பது அந்தஸ்தின் அடையாளமாக இருந்தது. இப்போது பரம ஏழைகளும் அதைப் பெற முடிந்துள்ளது. இதனால் அவர்கள் மகிழ்ச்சி அடைந்துள்ளனர். ஏழைகள் வங்கிக் கணக்குகள் மூலம் வங்கிகளை அணுக முடிந்துள்ளது. இவை எல்லாம் மிகப்பெரிய மாற்றங்களாகும்” என்று அவர் கூறினார். வீடுகளுக்கு மின்சாரம் கிடைத்ததன் மூலம் ஏழைகள் மகிழ்ச்சி அடைந்துள்ளனர். இலவச எரிவாயு இணைப்பால் புகையற்ற சமையலறைகளை அவர்கள் பெற்றுள்ளதாக அவர் தெரிவித்தார். ஜனநாயகம் முறையாக இயங்குவது அவசியம் என குறிப்பிட்ட பிரதமர் பல நூற்றாண்டுகளாக இந்தியாவில் பின்பற்றப்பட்டு வந்த ஜனநாயக பாரம்பரியம் குறித்து விளக்கினார். “நாங்கள் ஜனநாயகத்தை உறுதியாக நம்புகிறோம். விமர்சனம் ஜனநாயகத்திற்கு அவசியமான ஒரு அம்சம் என்றும் நாங்கள் நம்புகிறோம். ஆனால் எல்லாவற்றையும் கண்மூடித்தனமாக எதிர்ப்பது முன்னேற்றத்திற்கு உதவாது” என்று அவர் கூறினார். பெருந்தொற்றைக் கூட அரசியல் ஆதாயத்திற்கு எதிர்கட்சிகள் பயன்படுத்தியதை பிரதமர் குறை கூறினார். பெருந்தொற்றின் போது மக்கள் வெளியேற வரக்கூடாது என்று விதிமுறைகள் இருந்த போது மும்பையிலும், தில்லியிலும் மக்களை அச்சுறுத்தி அவர்கள் சொந்த மாநிலமான உத்தரப்பிரதேசத்தையும், பீகாரையும் நோக்கி செல்ல வைத்ததாக அவர் குறை கூறினார். “உள்ளூர் உற்பத்திக்கு குரல் கொடுக்குமாறு நாம் பேசுவது மகாத்மா காந்தியின் கனவுகளை நிறைவேற்றுவதாக இருக்காதா? பின்னர் எதிர்க்கட்சிகள் ஏன் குறை கூறுகின்றன?. நாங்கள் யோகா மற்றும் ஃபிட் இந்தியா பற்றி பேசினால் அதையும் எதிர்க்கட்சிகள் கேலி பேசுகின்றன” என்று அவர் கூறினார். “எல்லா பிரச்சனைகளுக்கும் அரசு மட்டுமே தீர்வு காண முடியும் என நாங்கள் நம்பவில்லை. நாங்கள் நாட்டு மக்களையும், இளைஞர்களையும் நம்புகிறோம்” என்று பிரதமர் தெரிவித்தார். இளைஞர்களையும், செல்வாக்கை உருவாக்குபவர்களையும், தொழில் முனைவோரையும் அச்சுறுத்தும் அணுகுமுறையை ஏற்க முடியாது என்று கூறிய பிரதமர், ஸ்டார்ட்அப்-கள் எண்ணிக்கையில் இந்தியா 3-வது இடத்தை பிடித்துள்ளதாக தெரிவித்தார். “நாடு எங்களுக்கு வெறும் அதிகார அமைப்போ அல்லது அரசோ இல்லை. அது ஒரு வாழும் ஆன்மா” என்று பிரதமர் கூறினார். இதனை வலியுறுத்தும் வகையில் புராணங்களையும், சுப்பிரமணிய பாரதியாரின் பாடல்களையும் அவர் விளக்கினார். தமிழக மக்கள் முப்படைத் தளபதி ஜென்ரல் பிபின் ராவத்துக்கு மரியாதை செலுத்திய விதம் முழுமையான இந்தியாவின் தேசிய உணர்வுக்கு உதாரணம் ஆகும் என தெரிவித்தார்.
மும்பையில் உள்ள ஜவகர்லால் நேரு துறைமுகத்தில் நான்காம் கொள்கலன் முனையத்திற்கு பிரதமர் அடிக்கல் நாட்டினார்

மும்பை ஜவகர்லால் நேரு துறைமுகத்தில் நான்காம் கொள்கலன் முனையத்திற்கு அடிக்கல்லை பிரதமர் திரு நரேந்திர மோடி நாட்டினார். அதற்கான பெயர்ப்பலகையை திறந்து வைத்தார். மகாராஷ்டிர ஆளுநர் திரு. சி. வித்யாசாகர் ராவ், மகாராஷ்டிரா முதலமைச்சர் திரு தேவேந்திர பட்னாவிஸ் மற்றும் மத்திய கப்பல் போக்குவரத்து துறை அமைச்சர் நிதின் கட்கரி ஆகியோர் உடனிருந்தனர்.
முத்து பதித்த வேலைப்பாடு கொண்ட கலைப் பொருள் –பிரதமருக்கு அன்பளிக்கப்பட்டது

முத்து பதித்த வேலைப்பாடு கொண்ட கலைப் பொருள் பிரதமர் திரு. நரேந்திர மோடிக்கு அன்பளிக்கப்பட்டது. இதில் இந்தியாவின் வரைபடமும் பிரதமரின் உருவமும் இடம் பெற்றுள்ளது. முத்துகளாலான இந்த ஓவிய வேலைப்பாட்டில் ஐந்து லட்சத்திற்கும் மேற்பட்ட முத்துகள் பயன்படுத்தப்பட்டுள்ளதாக அதை உருவாக்கிய கைவினை கலைஞர் திரு மிகு. குஷ்பூ ஆகாஷ் தவ்தா கூறியுள்ளார். இந்த ஓவியத்தில் சுமார் பத்து மீட்டர் நீளத்திற்கு நூல்இழை பயன்படுத்தப்பட்டுள்ளது. 7 அடிக்கு 7 அடி பரிமாணம் கொண்ட இந்த கலை வேலைப்பாட்டை தயார் செய்ய, சுமார் 850 மணி நேரம் தேவைப்பட்டது என்றும் அவர் குறிப்பிட்டார். ராஜ்கோட் நாடாளுமன்ற உறுப்பினர் திரு. மோகன்பாய் குந்தாரியா இந்நிகழ்ச்சியில் பங்கேற்றார்.
இமாச்சலப் பிரதேச முதலமைச்சராகப் பொறுப்பேற்ற திரு சுக்வீந்தர் சிங் சுகுவிற்கு பிரதமர் வாழ்த்து

இமாச்சலப் பிரதேச முதமைச்சராகப் பொறுப்பேற்றுள்ள திரு.சுக்வீந்தர் சிங் சுகுவிற்கு பிரதமர் திரு. நரேந்திர மோடி வாழ்த்து தெரிவித்துள்ளார். இதுகுறித்து அவர் வெளியிட்டுள்ள டுவிட்டர் பதிவில், “இமாச்சலப் பிரதேச முதமைச்சராகப் பொறுப்பேற்றுள்ள திரு.சுக்வீந்தர் சிங் சுகுவிற்கு வாழ்த்துகள். இமாச்சலப் பிரதேசத்தின் மேம்பாட்டிற்கு, மத்திய அரசு அனைத்து விதமான ஒத்துழைப்பை அளிக்கும் என நான் உறுதி அளிக்கிறேன்.”, என்று குறிப்பிட்டுள்ளார்.
இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு பிரதமர் வாழ்த்து

இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு பிரதமர் திரு நரேந்திர மோடி வாழ்த்துத் தெரிவித்துள்ளார். அவருடைய புதிய பணி மற்றும் பொறுப்புகளை சிறப்பாக செய்யவும், திரு மோடி வாழ்த்துக் கூறியுள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு வாழ்த்துக்கள். தங்களுடைய தலைமையின் கீழ், இந்தியா – இங்கிலாந்து இடையேயான நட்புறவு மேலும் வலுபெறும் என்று நம்புகிறேன். உங்களுடைய புதிய பணி மற்றும் பொறுப்புகளை சிறப்பாக செய்ய வாழ்த்து” என்று குறிப்பிட்டுள்ளார்.
ஆஸ்திரேலியப் பிரதமர் திரு.மால்கம் டர்ன்புல்லுடன்- பிரதமர் தொலைபேசியில் பேசினார்

ஆஸ்திரேலியப் பிரதமர் திரு. மால்கம் டர்ன்புல் இன்று பிரதமர் திரு. நரேந்திர மோடியுடன் தொலைபேசியில் தொடர்பு கொண்டு பேசினார். தனது சமீபத்திய இந்திய பயணம் வெற்றிகரமாக அமைந்ததற்கு பிரதமருக்கு ஆஸ்திரேலியப் பிரதமர் திரு. மால்காம் டர்ன்புல் நன்றி தெரிவித்துக் கொண்டார். பயிற்சிப் பெற்ற பணியாளர்கள் தொடர்பான ஆஸ்திரேலியாவின் விசா கட்டுப்பாடுகளில் கொண்டுவரப்பட்டுள்ள சமீபத்திய மாற்றங்கள் தாக்கம் குறித்து பிரதமர் திரு. நரேந்திர மோடி தனது கவலையை அப்போது வெளியிட்டார். இந்த பிரச்சினை குறித்து இருநாட்டு அதிகாரிகளும் தொடர்ந்து நெருக்கமாக ஆலோசித்து பணியாற்றுவதென இரு பிரதமர்களும் ஒப்புக் கொண்டனர். சென்ற மாதம் திரு. மால்கம் டர்ன்புல் இந்தியாவில் பயணம் மேற்கொண்ட பிறகு அதன் தொடர் நடவடிக்கைகள் குறித்தும் இரு பிரதமர்களும் ஆலோசனை நடத்தினார்கள். இருதரப்பு உறவுகளை மேலும் வலுப்படுத்துவதற்கு தேவையான நடவடிக்கைகள் குறித்தும் அவர்கள் பேசினார்கள்.
நிலக்கரி மற்றும் பழுப்பு நிலக்கரி இருக்கும் இடங்களில் அவற்றை வாயுவாக்க கொள்கை கட்டமைப்பு

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, நாட்டில் நிலக்கரி மற்றும் பழுப்பு நிலக்கரி கிடைக்கும் இடங்களில் அவற்றை வாயுவாக்குவதற்கான கொள்கை கட்டமைப்புக்கு ஒப்புதல் அளித்தது. நிலக்கரியை வாயுவாக்குதல் வழக்கமான முறையில் அவற்றை தோண்டி எடுத்தால், பொருளாதார ரீதியில் பலனளிக்காதது என்று கருதப்படுகிறது. மீத்தேன் வாயு எடுக்கும் திட்டத்தைப் போல, நிலக்கரியிலிருந்து வாயு எடுக்கும் முறையையும், திறந்தவெளி ஏலத்தின் மூலமாகவும், வருமானப் பகிர்வு முறை மூலமும் ஏலத்தில் விடுவது என்று தீர்மானிக்கப்பட்டுள்ளது. நிலக்கரியிலிருந்து வாயு எடுக்கும் முறை, இந்தியாவின் எரிசக்தி பாதுகாப்புக்கு முக்கியமானதாகும். அமைச்சகங்களுக்கு இடையேயான குழு ஒன்று, நிலக்கரி அமைச்சக உறுப்பினர்களோடும், சம்பந்தப்பட்ட அமைச்சகங்களோடும் இணைந்து பணியாற்றி, நிலக்கரியிலிந்து வாயு எடுக்கும் இடங்களை தெரிவு செய்து, எந்த நிலக்கரி தொகுதியை ஏலத்தில் விடலாம் என்றும், எந்த தொகுதியை, பொதுத்துறை நிறுவனங்களுக்கு வழங்கலாம் என்றும் முடிவு செய்யும். இது தொடர்பான ஒப்பந்த ஆவணத்தை தயார் செய்ய நிலக்கரி அமைச்சகம், ஒரு ஆலோசனை நிறுவனத்தை நியமிக்கலாம். ஏலத்தில் விடுவதற்கான ஆவணங்களை தயார் செய்வதற்கும், செயல் திட்டத்தை தயார் செய்வதற்கும், ஏல முறைகளை தயார் செய்வதற்கும், டெண்டர்களை ஆய்வு செய்வதற்கும், அவற்றை மேலாண்மை செய்வதற்கும், மத்திய சுரங்கத் திட்டம் மற்றும் வடிவமைப்பு நிறுவனம் பொறுப்பான நிறுவனமாக செயல்படும். இதன் பொருட்டு, ஏற்கனவே அடையாளம் காணப்பட்ட நிலக்கரி தொகுதிகள் ஏலத்தில் விடப்படும். நீண்ட காலத் திட்டமாக, கூடுதல் தொகுதிகள் அடையாளம் காணப்பட்டு, ஏலத்தில் விடப்படும்.
பிரதமரின் துணை தலைமையில் பெர்லினில் வர்த்தக வட்டமேஜை கூட்டம்

ஜெர்மனி பிரதமர் திரு ஓலப் ஸ்கோல்ஸ் உடன் இணைந்து வர்த்தக வட்டமேசை கூட்டத்திற்கு பிரதமர் திரு நரேந்திர மோடி துணை தலைமை வகித்தார். தமது உரையின் போது, அரசால் மேற்கொள்ளப்படும் விரிவான சீர்திருத்தங்களை பிரதமர் வலியுறுத்தியதோடு, இந்தியாவில் அதிகரித்து வரும் புதிய நிறுவனங்கள் மற்றும் அதிக முதலீட்டு நிறுவனங்கள் பற்றியும் சுட்டிக்காட்டினார். இந்தியாவின் இளைஞர்களுடன் முதலீடு செய்யுமாறு வர்த்தக தலைவர்களுக்கு அவர் அழைப்பு விடுத்தார். அரசுகளின் உயர்நிலை பிரதிநிதிகள் மற்றும் இரு தரப்பிலிருந்தும் தேர்ந்தெடுக்கப்பட்ட தலைவர்கள் நிகழ்ச்சியில் பங்கேற்று, பருவநிலை ஒத்துழைப்பு, விநியோக சங்கிலிகள், ஆராய்ச்சி மற்றும் மேம்பாடு உள்ளிட்ட பல்வேறு தலைப்புகளில் விவாதித்தனர். கீழ்க்காணும் வர்த்தக தலைவர்கள் இந்த வட்ட மேஜை கூட்டத்தில் கலந்துகொண்டனர்: இந்திய வர்த்தக பிரதிநிதிகள் குழு: • சஞ்சீவ் பஜாஜ் (இந்திய பிரதிநிதிகள் குழுவின் தலைவர்), நியமிக்கப்பட்ட தலைவர், சிஐஐ தலைவர் மற்றும் பஜாஜ் ஃபின்செர்வ் நிறுவனத்தின் மேலாண் இயக்குநர் • பாபா என். கல்யாணி, பாரத் ஃபோர்ஜ் நிறுவனத்தின் தலைவர் மற்றும் மேலாண் இயக்குநர் • சி. கே. பிர்லா, சி கே பிர்லா குழுமத்தின் மேலாண் இயக்குநர் மற்றும் தலைமை நிர்வாக அதிகாரி • புனித் சட்வால், இந்தியன் ஹோட்டல்ஸ் நிறுவனத்தின் மேலாண் இயக்குநர் மற்றும் தலைமை நிர்வாக அதிகாரி • சலீல் சிங்கால், பி.ஐ இண்டஸ்ட்ரீஸ் நிறுவனத்தின் முன்னாள் தலைவர் • சுமந்த் சின்ஹா, ரினியூ பவர் நிறுவனத்தின் தலைவர் மற்றும் மேலாண் இயக்குநர், அசோசாமின் தலைவர் • தினேஷ் காரா, பாரத ஸ்டேட் வங்கியின் தலைவர் • சி.பி குர்நானி, டெக் மஹிந்திரா நிறுவனத்தின் மேலாண் இயக்குநர் மற்றும் தலைமை நிர்வாக அதிகாரி • தீபக் பக்ளா, இன்வெஸ்ட் இந்தியா நிறுவனத்தின் தலைமை நிர்வாக அதிகாரி மற்றும் மேலாண் இயக்குநர் ஜெர்மனியின் வர்த்தக பிரதிநிதி குழுவினர்: • ரோலண்ட் புஷ், ஜெர்மனி பிரதிநிதி குழுவின் தலைவர், சீமன்ஸ் நிறுவனத்தின் தலைவர் மற்றும் தலைமை நிர்வாக அதிகாரி, ஜெர்மனி வர்த்தகத்திற்கான ஆசிய பசுபிக் குழுவின் தலைவர் • மார்ட்டின் ப்ரூடர்முல்லர், பி.ஏ.எஸ்.எஃப் நிறுவனத்தின் நிர்வாக இயக்குநர்கள் குழு தலைவர் • ஹெர்பர்ட் டியஸ், வோல்ஸ்வேகன் நிறுவனத்தின் மேலாண்மைக் குழு தலைவர் • ஸ்டீஃபன் ஹார்டங், பாஷ் நிறுவனத்தின் மேலாண்மைக் குழு தலைவர் • மரிகா லுலே, ஜி.எஃப்.டி. டெக்னாலஜிஸ் நிறுவனத்தின் தலைமை நிர்வாக அதிகாரி மற்றும் மேலாண் இயக்குநர் • க்ளாஸ் ரோஸன்ஃபெல்டு, ஷேஃப்லர் நிறுவனத்தின் தலைமை நிர்வாக அதிகாரி • கிறிஸ்டியன் சியூவிங், டாஷ் வங்கியின் தலைமை நிர்வாக அதிகாரி • ரால்ஃப் வின்டர்கெர்ஸ்ட், கீஸெக் + டெவிரியன் நிறுவனத்தின் மேலாண்மைக் குழு தலைவர் • ஜூர்ஜென் ஜெஸ்கி, எனெர்கான் நிறுவனத்தின் தலைமை நிர்வாக அதிகாரி
தில்லி விமான விபத்தில் எல்லை பாதுகாப்புப் படை வீரர்கள்  உயிர் இழப்பு – பிரதமர் இரங்கல்

தில்லியில் ஏற்பட்ட விமான விபத்தில் எல்லை பாதுகாப்புப் படை வீரர்கள் உயிர் இழந்த சம்பவத்திற்கு பிரதமர் திரு நரேந்திர மோடி இரங்கல் தெரிவித்துள்ளார். “தில்லியில் ஏற்பட்ட விமான விபத்தில் எல்லை பாதுகாப்புப் படை வீரர்கள் உயிர் இழந்த சம்பவம் எனக்கு மிகுந்த வருத்தத்தை அளிக்கிறது. உயிர் இழந்தவர்கள் குடும்பத்தினருடன் எனது நினைவுகள் உள்ளது” என்று பிரதமர் தனது இரங்கல் செய்தியில் குறிப்பிட்டுள்ளார்..
தேசிய மாற்றத்திற்கு முழுமையான கல்வி அமைப்புமுறை மிக முக்கியம்: பிரதமர்

தேசிய மாற்றத்திற்கு முழுமையான கல்வி அமைப்புமுறை மிக முக்கியம் என்று பிரதமர் திரு நரேந்திர மோடி கூறியுள்ளார். மை கவ் இந்தியாவின் சுட்டுரைச் செய்தியைப் பகிர்கையில், கல்வித் துறையில் கடந்த 7 ஆண்டுகளில் ஏற்பட்ட மாற்றங்களின் கண்ணோட்டத்தை எடுத்துரைக்கும் சிறந்த தொடர் செய்திகள், இவை என்று தெரிவித்தார். அவர் வெளியிட்டுள்ள சுட்டுரைச் செய்தியில், “தேசிய மாற்றத்திற்கு முழுமையான கல்வி அமைப்புமுறை மிக முக்கியம். கல்வித் துறையில் கடந்த 7 ஆண்டுகளில் ஏற்பட்ட மாற்றங்களின் கண்ணோட்டத்தை எடுத்துரைக்கும் சிறந்த தொடர் செய்திகள் இங்கே இடம் பெற்றுள்ளன”, என்று குறிப்பிட்டுள்ளார். —-
ஆசிரியர்கள் தினம் – அனைத்து ஆசிரியர்களின் அர்ப்பணிப்புக்கும் உறுதிப்பாட்டுக்கும் பிரதமர் தலைவணங்கினார்; டாக்டர் எஸ். இராதாகிருஷ்ணனுக்கு மரியாதை செலுத்தினார்

ஆசிரியர்கள் தினத்தை முன்னிட்டு பிரதமர் திரு நரேந்திர மோடி அனைத்து ஆசிரியர்களின் அர்ப்பணிப்புக்கும் உறுதிப்பாட்டுக்கும் தலைவணங்கினார். முன்னாள் குடியரசு தலைவர் டாக்டர் சர்வப்பள்ளி ராதாகிருஷ்ணனின் பிறந்த நாள் ஆசிரியர்கள் தினமாக அனுசரிக்கப்படுவதையொட்டி அவருக்கு பிரதமர் அஞ்சலி செலுத்தினார். “ ஆசிரியர்கள் தின வாழ்த்துகள்! நமது தேசத்தின் வளர்சிக்கு தலையாயமாக இருக்கும் அனைத்து ஆசிரியர்களின் அர்ப்பணிப்புக்கும் உறுதிப்பாட்டுக்கும் இந்தியா தலைவணங்குகிறது. பல இந்தியர்களை வழிநடத்தி, சேவை செய்த அறிஞர், ஆட்சி நிபுணர் மற்றும் மதிப்புக்குரிய ஆசிரியர் டாக்டர் சர்வப்பள்ளி ராதாகிருஷ்ணனுக்கு எனது அஞ்சலியை செலுத்துகிறேன். உங்களின் ஆசிரியர் உங்களுக்கு எப்படி தூண்டுக்கோலாக இருந்தார்? உங்களின் அனுபவத்தை பகிர்ந்துகொள்ளுங்கள். மற்றவரகள் தங்களின் ஆசிரியர்கள் குறித்து பகிர்ந்து கொண்ட அனுபவங்களையும் படித்து தெரிந்துகொள்ளுங்கள் என்று பிரதமர் தனது வாழ்த்து செய்தியில் கூறியுள்ளார்.
பிரதமர் மோடி மற்றும் ஆப்கானிஸ்தான் அதிபர் இடையே தொலைபேசி உரையாடல்

பிரதமர் திரு. நரேந்திர மோடி ஆப்கானிஸ்தான் அதிபர் டாக்டர் அஷ்ரப் கனியுடன் தொலைபேசியில் உரையாடினார். இரு தலைவர்களும் தங்களின் பக்ரீத் வாழ்த்துக்களைப் பரிமாறிக் கொண்டனர். ஆப்கானிஸ்தான் தேவைகளைப் பூர்த்தி செய்ய உணவு மற்றும் மருத்துவ உதவிகளை சரியான நேரத்தில் வழங்கிய பிரதமர் மோடிக்கு ஆப்கானிஸ்தான் அதிபர் கனி நன்றி தெரிவித்தார். அமைதியான, வளமான மற்றும் அனைவரையும் உள்ளடக்கிய ஆப்கானிஸ்தானுக்கான தேடலில் ஆப்கானிஸ்தான் மக்களுடன் இந்தியா என்றும் துணை நிற்கும் என்ற உறுதிப்பாட்டை பிரதமர் மீண்டும் வலியுறுத்தினார். இரு தலைவர்களும் பிராந்திய பகுதியில் அதிகரித்து வரும் பாதுகாப்புப் பிரச்சினைகள் மற்றும் இருதரப்பிற்கும் நன்மை பயக்கும் பிற துறைகள் குறித்த தங்களின் கருத்துக்களைப் பரிமாறிக் கொண்டனர்.
கலபுராகி மற்றும் காஞ்சிபுரத்தில் பல்வேறு வளர்ச்சித் திட்டங்களை பிரதமர் தொடங்கி வைத்தார்

கர்நாடக மாநிலம் கலபுராகியிலும் தமிழ்நாட்டில் காஞ்சிபுரத்திலும் முக்கியமான வளர்ச்சித் திட்டங்களை பிரதமர் திரு.நரேந்திர மோடி இன்று தொடங்கி வைத்தார். கர்நாடக மாநிலம் கலபுராகியில் பெங்களுரு நகரத்தின் இ.எஸ்.ஐ.சி மருத்துவமனை மற்றும் மருத்துவக் கல்லூரியை நாட்டிற்கு அர்ப்பணிப்பதற்கான பெயர் பலகையை பிரதமர் திறந்து வைத்தார். ஹூப்பள்ளியில் கிம்ஸ் மருத்துவமனையின் உயர் சிறப்பு மருத்துவ பிரிவுகளுக்கான வளாகத்தையும், பெங்களுரு நகரத்தில் உள்ள வருமான வரி மேல்முறையீட்டு தீர்ப்பாயத்திற்கான கட்டடம் மற்றும் பெங்களுரு பல்கலைக்கழகத்தில் பயிலும் வடகிழக்கு மாநிலங்களைச் சேர்ந்த மாணவிகளுக்கான விடுதியையும் பொத்தானை அழுத்தி பிரதமர் தொடங்கி வைத்தார். ரெய்ச்சூரில் உள்ள பாரத் பெட்ரோலிய நிறுவனத்தின் கிடங்கை கலபுராகிக்கு மாற்றுவதற்கான திட்டத்திற்கும் பிரதமர் திரு.மோடி அடிக்கல் நாட்டினார். ஆயுஷ்மான் பாரத் – பிரதமரின் ஜன் ஆரோக்யா எனும் சுகாதார காப்பீட்டு திட்டத்தின் பயனாளிகளோடு பிரதமர் கலந்துரையாடினார். தமிழ்நாட்டின் சாலைப் போக்குவரத்து கட்டமைப்பிற்கு மேலும் ஊக்கம் தரும் வகையில், தேசிய நெடுஞ்சாலை 45-சி-யில் விக்ரவாண்டிக்கும் தஞ்சாவூருக்கும் இடையேயான நான்கு வழிச் சாலை மற்றும் தேசிய நெடுஞ்சாலை 4-ல் காரைப்பேட்டை- வாலாஜாபேட்டை வழித்தடத்தை ஆறு வழிச்சாலையாக மாற்றி அமைக்கும் பணிகளுக்கும் பிரதமர் அடிக்கல் நாட்டினார். இந்தியன் ஆயில் நிறுவனத்தின் சார்பில் அமைக்கப்பட்டுள்ள எண்ணூர் திரவ எரிவாயு முனையத்தை பிரதமர் நாட்டுக்கு அர்ப்பணித்தார். இந்த முனையம் தமிழ்நாடு மற்றும் அண்டை மாநிலங்களின் திரவ எரிவாயுவுக்கான தேவைகளை பூர்த்தி செய்ய உதவும். தெற்கு ரயில்வே சார்பில், ஈரோடு – கரூர் – திருச்சிராப்பள்ளி மற்றும் சேலம் – கரூர் – திண்டுக்கல் இடையே மின்மயமாக்கப்பட்ட ரயில் வழித்தடங்களை பிரதமர் நாட்டுக்கு அர்ப்பணித்தார். சென்னையில் உள்ள டாக்டர் எம்ஜிஆர் ஜானகி கலை மற்றும் அறிவியல் பெண்கள் கல்லூரியில் எம்ஜிஆரின் உருவச் சிலையை பிரதமர் திறந்து வைத்தார். இன்று தொடங்கி வைக்கப்பட்டுள்ள வளர்ச்சிப்பணிகள் கர்நாடகா மற்றும் தமிழ்நாட்டு மக்களுக்கு மிகவும் பயனுள்ளதாக இருக்கும்.
தெலுங்கானா மாநில தினம்; பிரதமர் வாழ்த்து

தெலுங்கானா மாநில தினத்தை முன்னிட்டு பிரதமர் திரு. நரேந்திர மோடி தெலுங்கானா மக்களுக்கு வாழ்த்து தெரிவித்துள்ளார். ஆந்திரா பிரதேச மக்களுக்கும் அவர் வாழ்த்து தெரிவித்துள்ளார். தெலுங்கானா மக்களுக்கு எனது மாநில தின வாழ்த்துகள். வரும் காலங்களில், மாநிலத்தின் வளர்சிக்கும் செழிப்பிற்கும் நான் பிரார்த்திக்றேன். ஆந்திரா பிரதேசத்தின் துடிப்பான மக்களுக்கு எனது நல்வாழ்த்துகள். ஆந்திரா பிரதேசம் வளர்ச்சியின் புதிய உயரங்களை தொட்டு, இந்தியாவின் வளர்சிக்கு தொடர்ந்து பங்களிக்கட்டும் என்று பிரதமர் கூறினார்.
மேகாலயா மாநிலத்தின் 50-வது நிறுவன தினத்தில் பிரதமர் ஆற்றிய உரையின் முக்கிய அம்சங்கள்

மேகாலயாவின் 50-வது மாநில உருவாக்க தினத்தன்று மேகாலயா மக்களுக்கு வாழ்த்துக்களைத் தெரிவித்துக் கொள்கிறேன். இந்த மாநிலம் உருவாவதற்கும் வளர்ச்சி அடைவதற்கும் பங்களிப்பு செய்த அனைவருக்கும் பாராட்டுக்கள். 3-4 தசாப்தங்கள் இடைவெளிக்குப்பின் இந்த மாநிலத்திற்கு வருகை தந்த முதலாவதாக பிரதமராக நான் இருந்தேன். இயற்கை, முன்னேற்றம், சூழல் பாதுகாப்பு மற்றும் நீடித்த தன்மை என்ற செய்தியை மேகாலயா உலகிற்கு வழங்கியுள்ளது. நண்பர்களே, இனிய இசை மொழியால் தகவல் பரிமாற்றம் செய்யும் கிராமம், ஒவ்வொரு கிராமத்திலும் சேர்ந்திசை குழுக்கள் என்ற பாரம்பரியங்கள், கலை மற்றும் இசைத் துறைகளில் இந்த மாநிலத்தின் பங்களிப்புக்கு தலை வணங்குகிறேன். திறமைமிக்க கலைஞர்களால் மேகாலயா நிறைந்துள்ளது; ஷில்லாங் சேர்ந்திசை அமைப்பு அதனை புதிய உச்சங்களுக்குக் கொண்டுசெல்கிறது. மேகாலயாவின் அபரிமிதமான விளையாட்டுக் கலாச்சாரத்திலிருந்து நாடு புதிய நம்பிக்கையைப் பெற்றுள்ளது. இயற்கை வேளாண் துறை இந்த மாநிலத்தில் சிறப்பாக வளர்ந்து வரக்கிறது. மேகாலயாவின் சகோதரிகள் மூங்கில் நெசவை மீட்டுருவாக்கம் செய்துள்ளனர்; அதன் கடின உழைப்பு விவசாயிகள் இயற்கை வேளாண்மையை மேகாலயாவின் அடையாளமாக்கி வலுப்படுத்துகிறார்கள். சிறந்த சாலைகள், ரயில் மற்றும் விமானப் போக்குவரத்துத் தொடர்புக்கு மத்திய அரசு உறுதி பூண்டுள்ளது. இந்த மாநிலத்தின் இயற்கை வேளாண் பொருட்களுக்குப் புதிய உள்நாட்டு மற்றும் உலகளாவிய சந்தையை உத்தரவாதம் செய்ய நடவடிக்கைகள் எடுக்கப்பட்டிருக்கின்றன. மத்திய அரசின் திட்டங்களை மக்களிடம் கொண்டு செல்ல மாநில அரசு அனைத்து முயற்சிகளையும் மேற்கொண்டுள்ளது. பிரதமரின் கிராம சாலை திட்டம், தேசிய வாழ்வாதார இயக்கம் போன்ற திட்டங்களால் மேகாலயா பயனடைந்துள்ளது. இப்போது ஜல் ஜீவன் இயக்கம் 33 சதவீத வீடுகளுக்குக் குழாய் மூலம் குடிநீர் இணைப்பு தந்துள்ளது. இது 2019ல் வெறும் ஒரு சதவீத வீடுகளாக இருந்தது. தடுப்பூசி கொண்டு செல்வதற்கு ட்ரோன்களைப் பயன்படுத்திய மாநிலங்களில் ஒன்றாக மேகாலயா இருக்கிறது. மேகாலயா மக்களுக்குத் எனது தொடர்ச்சியான ஆதரவை எப்போதும் உண்டு. மேகாலயா அடைந்துள்ள சாதனைகள் பல, ஆனால் இன்னும் ஏராளமாக சாதிக்க வேண்டியுள்ளது. சுற்றுலா மற்றும் இயற்கை வேளாண் பொருட்களுக்கு அப்பால் மாநிலத்தின் புதிய துறைகளின் வளர்ச்சிக்கும் மத்திய அரசு உறுதிபூண்டிருக்கிறது. நன்றி! ஜெய் ஹிந்த்!
விண்வெளியை அமைதிக்காகப்  பயன்படுத்துதல், விண்வெளி ஆய்வு ஆய்வில்  ஒத்துழைப்புக்கான இந்தியா – இந்தோனேஷியா இடையேயான கட்டமைப்பு ஒப்பந்தத்திற்கு மத்திய அமைச்சரவை ஒப்புதல்

விண்வெளியை அமைதிக்காகப் பயன்படுத்துதல், விண்வெளி ஆய்வு ஆகியவற்றில் ஒத்துழைப்புக்கான இந்தியா – இந்தோனேஷியா இடையேயான கட்டமைப்பு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் அளித்துள்ளது. இந்தக் கட்டமைப்பு ஒப்பந்தம் 2018 மே மாதம் 30-ம் தேதி ஜகர்த்தாவில் கையெழுத்திடப்பட்டு பரிமாறிக்கொள்ளப்பட்டது. விவரங்கள்: இந்தக் கட்டமைப்பு ஒப்பந்தம் கீழ்கண்ட துறைகளில் ஒத்துழைப்புக்கு உதவியாக இருக்கும். விண்வெளி அறிவியல், விண்வெளி ஆராய்ச்சி, விண்வெளி தொழில்நுட்பப், பயன்பாடு, தொலை உணர்வு, ஒருங்கிணைந்த பிஐஏகே டிடிசி நிலைய பராமரிப்பு, இந்திய தரை நிலையத்தை அமைத்தல், ஐஆர்ஐஎம்எஸ் நிலையத்தை அமைத்தல், லபான்-ல் தயாரிக்கப்பட்ட செயற்கை கோள்களை செலுத்துவதில் உதவி, தரை நிலையங்களை பரஸ்பரம் பயன்படுத்துதல். இந்த கட்டமைப்பு ஒப்பந்தம் குறிப்பிட்ட நடவடிக்கைகளுக்கான செயல்பாட்டு ஏற்பாடுகளை இறுதி செய்ய வழி வகுக்கும். டிஓஎஸ் /இஸ்ரோ மற்றும் இந்தோனேஷியாவின் தேசிய ஏரோனாட்டிக்ஸ், விண்வெளி நிறுவனம் (லபான்) ஆகியவற்றிலிருந்து உறுப்பினர்களைக் கொண்ட கூட்டுப் பணிக்குழுவை அமைப்பதற்கு இது வகை செய்யும். இந்தக் குழு ஒப்பந்தத்தின் இலக்குகளை அடைய உதவும். தாக்கம்: இந்தியாவுக்கும் இந்தோனேஷியாவுக்கும் இடையே ஒத்துழைப்பை வலுப்படுத்த இந்தக் கட்டமைப்பு உடன்பாடு உதவும். இந்த உடன்பாடு இந்தோனேஷியாவில் இஸ்ரோவின் டிடிசி நிலையம் மற்றும் ஐஆர்ஐஎம்எஸ் நிலையம் ஆகியவற்றை அமைக்க உதவும் பின்னணி: 2018 ஏப்ரல் 23 – 26 இடையே ஜகர்த்தாவில் நடைபெற்ற இந்தியா –இந்தோனேஷியாவுக்கு இடையிலான கூட்டத்தில் விண்வெளியை அமைதிப் பணிகளுக்காகப் பயன்படுத்துவது, விண்வெளி ஆராய்ச்சியில் ஒத்துழைப்பு ஆகியவற்றுக்கான பரஸ்பரம் ஏற்புடைய ஒப்பந்தத்தின் முன்வடிவை உருவாக்க இஸ்ரோவும், லபானும் பேச்சுவார்த்தைகள் நடத்தின. தேவையான ஒப்புதல்களை வெளியுறவு அமைச்சகத்திடமிருந்து பெற்ற பிறகு இந்த கட்டமைப்பு ஒப்பந்தம் கையெழுத்திடப்பட்டு இந்திய பிரதமர் திரு நரேந்திர மோடி 2018 மே மாதம் 30-ம் தேதி இந்தோனேஷியாவில் பயணம் மேற்கொண்ட போது கையெழுத்திடப்பட்டது.
ஆப்கானிஸ்தான் அதிபர் அஷ்ரப் கனியுடன் பிரதமர் மோடி தொலைபேசியில் உரையாடல்.

ஆப்கானிஸ்தான் அதிபர் அஷ்ரப் கனி பிரதமர் திரு. நரேந்திர மோடியை இன்று (15.03.2016) தொலைபேசியில் தொடர்பு கொண்டு உரையாடினார். அரசியல் பொருளாதாரம் உட்பட பல்வேறு துறைகளில் இருக்கும் இருதரப்பு உறவினை மேலும் வலுபடுத்துவது குறித்து இருவரும் உரையாடினர். நம் பிராந்தியத்தில் தற்போது நிலவிவரும் சூழல் குறித்தும் உரையாடினர்.